text: Rengøring hver uge  
  04 oktober 2011 kl. 14.09
  Nu bliver de uhumske fælles baderum på Gl. Vardevej i Esbjerg rengjort. Hver uge. Det har politikerne besluttet.  
  Det skal være slut med de uhygiejniske badeforhold i kælderen i det kommunale boligkompleks på Gl. Vardevej, der er kommet i søgelyset efter en lang række tilfælde af turbekulose i Esbjerg. Nu vil kommunen gøre baderummene rene - hver uge.
  Det er egentlig de ofte socialt belastede beboere selv, der skal stå for rengøringen, men det sker ikke.  
  
  Vaccination er droppet
  Der ud over sender Esbjerg Kommune nu et notat ud til alle ansatte, der kommer i kontakt med de smittede beboere. For at fortælle om risikoen for smitte, og hvilke symptomer man skal være opmærksom på. En vaccination af de ansatte er opgivet med den begrundelse, at risikoen for en tuberkulose-epidemi er forsvindende lille.
  